Ri winaq aj Israel pa Jerusalén xekitaq bꞌi sacerdotes xuqujeꞌ levitas rukꞌ ri tat Juan chutaꞌik che jachin ri areꞌ.
Ri areꞌ qas xuqꞌalajisaj chkiwäch chi saqil,
xubꞌij:
Ri in,
man in tä ri Cristo,
—xcha chke.
Xkitaꞌ chi kꞌu jumul che,
xkibꞌij:
¿Jachin kꞌu ri lal?
¿A lal riꞌ ri qa mam Elías ri qꞌalajisal re ru Loqꞌ Pixabꞌ ri Dios?
—xecha che.
Ri tat Juan xubꞌij:
Man in tä riꞌ,
—xcha chke.
Jumul chik xkitaꞌ che,
xkibꞌij:
¿A man lal kꞌu riꞌ ri qꞌalajisal u Tzij ri Dios ri käbꞌixik chi käpe na?
—xecha che.
Ri areꞌ xchꞌawik,
xubꞌij:
Man in tä riꞌ,
—xcha chke.
Xkibꞌij kꞌu che:
¿Jachin kꞌu ri lal?
Rajwaxik chi kujeꞌk,
kꞌo jas ri keꞌqabꞌij chke ri xujtaqow loq.
¿Jas ri käbꞌij la chqe chij ibꞌ la?
—xecha che.
Ri tat Juan xchꞌawik,
xubꞌij:
In riꞌ ri jun ri ko kächꞌaw pa taq ri juyubꞌ ri kätzꞌinowik,
kubꞌij:
“Chibꞌana u bꞌanik ri nim bꞌe ri käbꞌin wi ri Qajaw,
chibꞌana jikom che,”
—kächaꞌ.
Jeꞌ jas ri xubꞌij loq ri qa mam Isaías ri qꞌalajisal re ru Loqꞌ Pixabꞌ ri Dios,
—xcha chke.
Ri achijabꞌ riꞌ ri xeopan rukꞌ ri tat Juan chuchꞌabꞌexik,
e areꞌ ki taqoꞌn ri tataꞌibꞌ fariseos waꞌ.
Xkitaꞌ kꞌu che ri tat Juan:
We ri lal,
man lal tä riꞌ ri Cristo,
man lal tä riꞌ ri qa mam Elías,
man lal tä kꞌu riꞌ ri qꞌalajisal re ru Loqꞌ Pixabꞌ ri Dios,
¿jas che käbꞌan la qasnaꞌ?
—xecha che.
Ri tat Juan xubꞌij chke:
Ri in kinbꞌan qasnaꞌ rukꞌ joron.
Kꞌo kꞌu Jun chxol alaq ri man etam tä alaq u wäch ri Areꞌ.
Are kꞌu waꞌ ri Jun ri teren loq chwij,
pune nim kꞌu na u bꞌanik chnuwäch in.
Man taqal tä kꞌu chwe in kinkir ru kꞌamal u xajäbꞌ,
—xcha chke.
Ronojel waꞌ we riꞌ xkꞌulmataj pa Betábara ri kꞌo chrelbꞌal qꞌij che ri nimaꞌ Jordán jawijeꞌ ri tajin kubꞌan wi qasnaꞌ ri tat Juan.
Chukabꞌ qꞌij ri tat Juan xril ri Jesús tajin känaqajin loq rukꞌ,
xubꞌij:
¡Chilampe alaq!
—kächaꞌ.
Are waꞌ ri Jun ri käkämisax na cho ri Dios jeꞌ ta ne jun alaj chij che resaxik bꞌi ri ki mak ri winaq ri e kꞌo cho ruwächulew,
—kächaꞌ.
Chrij kꞌu ri Areꞌ xintzijon wi aretaq xinbꞌij:
Käpe chi na Jun ri nim na u bꞌanik chnuwäch in.
Je riꞌ,
rumal chi ri Areꞌ ya kꞌo chik mäjoq kil nu wäch in.
Ri in xuqujeꞌ man wetam tä u wäch nabꞌe,
tajin kꞌu kinbꞌan ki qasnaꞌ ri winaq rech konojel ri winaq aj Israel käketamaj u wäch,
—xcha ri tat Juan.
Xuqujeꞌ xubꞌij ri tat Juan:
Xinwil ri Loqꞌalaj Espíritu xqaj loq chikaj jeꞌ u bꞌanik jun palomäx,
xkanaj kꞌu kan puwiꞌ ri Jesús.
Ri in nabꞌe man wetam taj jachin ri Areꞌ,
ri Dios kꞌut ri xintaqowik chi kinbꞌan qasnaꞌ rukꞌ joron,
are xubꞌij chwe:
“Jachin ri kawilo chi käqaj ri Loqꞌalaj Espíritu puwiꞌ,
käkanajik,
are riꞌ ri Jun ri kubꞌan na qasnaꞌ rukꞌ ri Loqꞌalaj Espíritu,”
—xcha chwe.
Ri in wilom ri xukꞌulmaj,
kinqꞌalajisaj kꞌut jas ri xinwilo chi are waꞌ ru Kꞌojol ri Dios,
—xcha ri tat Juan chke ri winaq.